Mer si do uf de Ussechtsponkt i de Nöchi vo de Gletscherzonge vom  Franz Josef Gletscher gwatschlet ond nochhär s Dorf ond de Campingplatz go onsecher mache. Mer hei metöbercho, das s Wätter am Morge super esch ond gäg de Mettag zemmli zuetuet ond hei üs do e Momänt schwär to, üs z entscheide, was mer am nöchste Tag wöi mache. Z ersch het de Philipp extem Loscht gha, sone gfüehrti Gletscherwanderig zmache, nochhär simmer de Büros vo de Rondflög met eme chliine Flogi noche (het üs meh entressiert aus metem Heli, wöu d Landig ufem Schnee i de Bärge cooler gse wär). Ergendwie  het üs aber bedes ned so ganz öberzoge ond so hömmer üs entschede, e Wanderig uf eigeti Fuuscht zmache. Mer si do is Infocenter go froge. Di Dame het do gmeint, mer chöige die Wanderig scho mache, si sig ned ganz eifach ond mer bruuchi ab ond zue d Händ ond s Födli zom wiitercho. Mer hei do schüüch gschmonzlet ond dänkt, wenn si das de Asiate ou so seit wi üs Schwiizer, de cha das nor haub so schlemm si… Mer si do auso gester am Morge vor de 9i vom Parkplatz abgloufe rechtig Robert Point. Zersch esches öppe  2h emmer weder ufwärts ond abwärts gange, ohni gross id Höchi zgo. Am Afang hets no schöni Bröggli öber d Bäch gha, spöter do weniger. Do simmer eifach öber Gröll ond Stei dör d Bäch balanciert. Ou hets so es cools Stägeli eme Föuse entlang gha oder Stägetrett i Föuse inegmeisslet… Ech mues säge, de Ufsteg esch rächt sträng gse (mer zwe fitte Tornschue) vorallem wöu de letschti Töu öber Föuse ufe gange esch ond die so zemmli gschleferig gse sei… Ergendwenn esch s Lookout cho - de Robert Point. Mer si do  rächt stouz gse, das mers bevor s Wätter zueto het, bes ufe gschafft hei, hei di wonderschööön Ussecht gnosse ond üses mettreite zMettag gässe. Mer si nor chorz eleige gse, do esch e iheimische, jonge Wanderer cho. Är het do verzöut, das är aus Guide uf de Gletscherwanderige schaffet ond het üs do so zemmli enteressanti Sache öber de Franz Josef, d Bärge rondome, ond d Region chönne verzöue. Mer hei üs do glii weder uf de Abewäg gmacht, do mer gwösst hei, dass de Röckwäg mendistens gliich lang god wi de  Ufewäg. Wommer zo dene gäche, schlefrige Föuse cho si, hömmer üs do eifach gseit, ufe simmer ou cho, auso mueses abe ou weder go. Mer hei do ou gmerkt, dass üs di Dame vo de Info ned nor e "Püpsi-tipp" gä het, mer hei d Händ ond s Födli mehrmaus zom wiitercho bruucht. Idröcklech het üs donkt, dass üs ufem Abewäg Lüüt entgäge cho si. Klar esch ersch 2i gse, aber d Secht esch nömme di gliich gse ond vorallem hömmer üs be zwöi jonge Düütsche fasch echli Sorge gmacht, öb sis bes am Obe weder abe schaffe, aber meh aus  üsi Ischetzig abgäh, wi lang si no wärde ufe ha ond dass si mendistens gliich lang för abe möi rächne, hömmer ned chönne.